CELEX: 32020D1235
Language: da
Date: 2020-08-26 00:00:00
Title: Kommissionens afgørelse (EU) 2020/1235 af 26. august 2020 om bemyndigelse af Grækenland til at forlænge visse perioder, som er fastsat i artikel 4 i Europa-Parlamentets og Rådets forordning (EU) 2020/698 (meddelt under nummer C(2020) 5742) (Kun den engelske udgave er autentisk)

31.8.2020   
               
               
                  DA
               
               
                  Den Europæiske Unions Tidende
               
               
                  L 282/17
               
            
         KOMMISSIONENS AFGØRELSE (EU) 2020/1235
         af 26. august 2020
         om bemyndigelse af Grækenland til at forlænge visse perioder, som er fastsat i artikel 4 i Europa-Parlamentets og Rådets forordning (EU) 2020/698
         
            
               (meddelt under nummer C(2020) 5742)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen (1), særlig artikel 4, stk. 4, og
         ud fra følgende betragtninger:
         
                     (1)
                  
                  
                     I henhold til artikel 4, stk. 2, i forordning (EU) 2020/698 forlænges fristen for udstedelse af et nyt førerkort i henhold til Europa-Parlamentets og Rådets forordning (EU) nr. 165/2014 (2) til to måneder efter modtagelsen af anmodningen, når en fører anmoder om fornyelse af sit førerkort i perioden mellem den 1. marts 2020 og den 31. august 2020.
                  
               
                     (2)
                  
                  
                     I henhold til artikel 4, stk. 3, i forordning (EU) 2020/698 forlænges fristen for udstedelse af et erstatningsførerkort til to måneder efter modtagelsen af anmodningen, når en fører anmoder om et erstatningsførerkort i perioden mellem den 1. marts 2020 og den 31. august 2020.
                  
               
                     (3)
                  
                  
                     Ved brev af 24. juli 2020 indgav Grækenland en begrundet anmodning om tilladelse til at forlænge de perioder mellem den 1. marts 2020 og den 31. august 2020, der er fastsat i artikel 4, stk. 2 og 3, i forordning (EU) 2020/698, med to måneder. Grækenland fremlagde yderligere oplysninger til støtte for anmodningen den 28. juli 2020.
                  
               
                     (4)
                  
                  
                     Ifølge de oplysninger, som Grækenland har fremlagt, vil fornyelse og erstatning af førerkort sandsynligvis ikke være praktisk muligt i Grækenland før efter den 31. august 2020 på grund af de foranstaltninger, landet har truffet for at forhindre eller begrænse udbredelsen af COVID-19.
                  
               
                     (5)
                  
                  
                     Grækenland har vedtaget en række ekstraordinære foranstaltninger vedrørende personalet i den offentlige sektor, herunder personalet i ministerier og regionale transporttjenester, som reaktion på COVID-19-udbruddet. Disse foranstaltninger har påvirket kapaciteten til at forny og erstatte takografførerkort. Blandt foranstaltningerne var den »særlige orlov for tjenestemænd«, som er indført ved græsk lovgivning, og som i betydelig grad har haft indvirkning på antallet af personer, der står til rådighed til de pågældende opgaver.
                  
               
                     (6)
                  
                  
                     I takt med at pandemien udviklede sig i Grækenland, blev foranstaltningerne gradvist tilpasset, lempet og til sidst ophævet. Samlet set har foranstaltningerne resulteret i en alvorlig underbemanding i den offentlige sektor og store forsinkelser i behandlingen af ansøgninger om fornyelse og erstatning af førerkort.
                  
               
                     (7)
                  
                  
                     Underbemandingen har også medført forsinkelser i proceduren for tildelingen af en kontrakt om teknisk bistand i produktionen af takografførerkort. Den kompetente myndighed i ministeriet for infrastruktur og transport offentliggjorde et udbud for en toårig kontrakt om udstedelse af intelligente takografkort. Kontrakten blev tildelt den 30. juni 2020, men kontrahenten har behov for et vist tidsrum, førend der kan udstedes kort. Indtil da er den eneste måde at udstede intelligente takografkort på med hjælp fra den polske kortudstedende myndighed, men denne hjælp er begrænset til maksimalt 6 000 kort.
                  
               
                     (8)
                  
                  
                     Desuden er det eneste laboratorium, der udsteder interoperabilitetscertifikater, jf. artikel 12 i forordning (EU) nr. 165/2014, ikke i stand til at sørge for interoperabilitetsprøver før uge 39 i 2020 ifølge de oplysninger, som Grækenland har fremlagt. Der kan først udstedes kort, når disse prøver er gennemført.
                  
               
                     (9)
                  
                  
                     Som følge af de omstændigheder, der er beskrevet i betragtning 5-8, er der i øjeblikket mere end 11 000 ansøgninger om fornyelse eller erstatning af førerkort, som ikke kan behandles rettidigt.
                  
               
                     (10)
                  
                  
                     Grækenland bør derfor bemyndiges til at forlænge de perioder mellem den 1. marts 2020 og den 31. august 2020, der er fastsat i artikel 4, stk. 2 og 3, i forordning (EU) 2020/698.
                  
               
                     (11)
                  
                  
                     Grækenland har accepteret, at denne afgørelse vedtages og meddeles på engelsk —
                  
               VEDTAGET DENNE AFGØRELSE:
         
            Artikel 1
            Grækenland bemyndiges til at forlænge de perioder fra den 1. marts 2020 til den 31. august 2020, der er fastsat i artikel 4, stk. 2 og 3, i forordning (EU) 2020/698, med to måneder.
         
         
            Artikel 2
            Denne afgørelse er rettet til Den Hellenske Republik.
         
         
            Udfærdiget i Bruxelles, den 26. august 2020.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 165 af 27.5.2020, s. 10.
         
            (2)  Europa-Parlamentets og Rådets forordning (EU) nr. 165/2014 af 4. februar 2014 om takografer inden for vejtransport, om ophævelse af Rådets forordning (EØF) nr. 3821/85 om kontrolapparatet inden for vejtransport og om ændring af Europa-Parlamentets og Rådets forordning (EF) nr. 561/2006 om harmonisering af visse sociale bestemmelser inden for vejtransport (EUT L 60 af 28.2.2014, s. 1).